b'\n_START_ARTICLE_\nAle\xc5\xa1 Hemsk\xc3\xbd\n_START_SECTION_\nSeurajoukkueissa\n_START_PARAGRAPH_\nEnnen uraansa Pohjois-Amerikassa Hemsk\xc3\xbd kiekkoili synnyinkaupunkinsa HC Pardubicessa. H\xc3\xa4n pelasi ensimm\xc3\xa4iset ottelunsa aikuisten sarjoissa kaudella 1999\xe2\x80\x932000, jolla h\xc3\xa4n pelasi nelj\xc3\xa4 ottelua T\xc5\xa1ekin Extraligassa. Vuonna 2000 h\xc3\xa4n siirtyi Olympiques de Hulliin kanadalaiseen LHJMQ-junioriliigaan, jossa h\xc3\xa4n pelasi kaksi kautta. H\xc3\xa4n teki kaudella 2000\xe2\x80\x932001 68 runkosarjaottelussa 100 tehopistett\xc3\xa4, 36 maalia ja 64 sy\xc3\xb6tt\xc3\xb6pistett\xc3\xa4 ja oli joukkueensa paras pistemies. Kaudella 2001\xe2\x80\x932002 h\xc3\xa4n teki 53 runkosarjaottelussa 97 tehopistett\xc3\xa4, 27 maalia ja 70 sy\xc3\xb6tt\xc3\xb6pistett\xc3\xa4, ollen joukkueensa paras maalintekij\xc3\xa4. Vuonna 2001 h\xc3\xa4net nimettiin sek\xc3\xa4 Canadian Hockey Leaguen ett\xc3\xa4 LHJMQ:n tulokkaiden t\xc3\xa4hdist\xc3\xb6kent\xc3\xa4lliseen sek\xc3\xa4 palkittiin Troph\xc3\xa9e Michael Bossylla. Vuonna 2002 h\xc3\xa4net nimettiin Canadian Hockey Leaguen kolmanteen ja LHJMQ:n toiseen t\xc3\xa4hdist\xc3\xb6kent\xc3\xa4lliseen._NEWLINE_Edmonton Oilers varasi Hemsk\xc3\xbdn vuoden 2001 NHL:n varaustilaisuuden ensimm\xc3\xa4isell\xc3\xa4 kierroksella, vuorolla 13. Hemsk\xc3\xbd pelasi ensimm\xc3\xa4isen NHL-ottelunsa kaudella 2002\xe2\x80\x932003, jolla h\xc3\xa4n pelasi yhteens\xc3\xa4 59 runkosarjaottelua ja teki 30 tehopistett\xc3\xa4. H\xc3\xa4n sijoittui koko NHL:ss\xc3\xa4 tulokkaiden pistep\xc3\xb6rssiss\xc3\xa4 kahdeksanneksi. Kaudeksi 2004\xe2\x80\x932005 h\xc3\xa4n palasi HC Pardubiceen, kun NHL-kausi peruuntui ty\xc3\xb6sulun vuoksi. Pardubice voitti T\xc5\xa1ekin mestaruuden kev\xc3\xa4\xc3\xa4ll\xc3\xa4 2005. Hemsk\xc3\xbd teki Extraligan 16 pudotuspeliottelussa 14 tehopistett\xc3\xa4, eniten joukkueensa pelaajista, ja h\xc3\xa4net nimettiin pudotuspelien arvokkaimmaksi pelaajaksi._NEWLINE_Hemsk\xc3\xbd oli kolmella NHL-kaudella, 2005\xe2\x80\x932006, 2007\xe2\x80\x932008 ja 2008\xe2\x80\x932009, Edmontonin paras pistemies. Enn\xc3\xa4tyspisteens\xc3\xa4 runkosarjassa h\xc3\xa4n teki kaudella 2005\xe2\x80\x932006, jolloin h\xc3\xa4n teki 77 tehopistett\xc3\xa4, 19 maalia ja 58 sy\xc3\xb6tt\xc3\xb6pistett\xc3\xa4. Saman kauden pudotuspeleiss\xc3\xa4, kev\xc3\xa4\xc3\xa4ll\xc3\xa4 2006, Edmonton eteni Stanley Cupin finaaleihin, mutta mestaruuden voitti Carolina Hurricanes otteluvoitoin 4\xe2\x80\x933._NEWLINE_Loukkaantumiset vaivasivat Hemsk\xc3\xbd\xc3\xa4 kaudella 2009\xe2\x80\x932010, jolloin h\xc3\xa4n oli olkap\xc3\xa4\xc3\xa4leikkauksen vuoksi pelaamatta 57 ottelussa. H\xc3\xa4n pelasi kauden aikana vain 22 ottelua. Kaudella 2010\xe2\x80\x932011 Hemsk\xc3\xbd pelasi 47 ottelua, sill\xc3\xa4 h\xc3\xa4nt\xc3\xa4 vaivasivat jalka-, nivus- ja olkap\xc3\xa4\xc3\xa4vammat. H\xc3\xa4net valittiin tammikuussa 2011 NHL:n t\xc3\xa4hdist\xc3\xb6otteluun, mutta h\xc3\xa4n ei pelannut ottelussa loukkaantumisen vuoksi._NEWLINE_Maaliskuussa 2014 Hemsk\xc3\xbd siirtyi NHL-kauden 2013\xe2\x80\x932014 siirtotakarajap\xc3\xa4iv\xc3\xa4n\xc3\xa4 Ottawa Senatorsiin, joka antoi Edmontonille vaihdossa viidennen kierroksen varausvuoron NHL:n varaustilaisuudessa 2014 sek\xc3\xa4 kolmannen kierroksen varausvuoron NHL:n varaustilaisuudessa 2015. Hemsk\xc3\xbd pelasi Edmonton Oilersissa yhdell\xc3\xa4toista kaudella ja on seuran historian nelj\xc3\xa4nneksitoista eniten runkosarjaotteluita pelannut (652) sek\xc3\xa4 kahdeksanneksi eniten tehopisteit\xc3\xa4 runkosarjassa tehnyt (142+335=477) pelaaja. Hein\xc3\xa4kuussa 2014 h\xc3\xa4n siirtyi vapaana pelaajana Dallas Starsiin kolmivuotisella sopimuksella.\n_START_SECTION_\nMaajoukkueessa\n_START_PARAGRAPH_\nHemsk\xc3\xbd on edustanut T\xc5\xa1ekin maajoukkuetta aikuisten arvokilpailuissa viidesti. H\xc3\xa4n on pelannut maailmanmestaruuskilpailuissa vuosina 2005, 2009 ja 2012. Vuoden 2005 turnauksessa T\xc5\xa1ekki voitti kultaa ja vuonna 2012 pronssia. Hemsk\xc3\xbd on pelannut my\xc3\xb6s kaksissa talviolympialaisissa, Torinon kisoissa 2006, joissa T\xc5\xa1ekki voitti pronssia, ja Sot\xc5\xa1in kisoissa 2014. Vuonna 2002 h\xc3\xa4n pelasi j\xc3\xa4\xc3\xa4kiekon nuorten maailmanmestaruuskilpailuissa.\n_START_SECTION_\nPelityyli\n_START_PARAGRAPH_\nThe Hockey Newsin mukaan Hemsk\xc3\xbd on hyv\xc3\xa4 luistelija ja h\xc3\xa4n pelaa hyvin kiekollisena. H\xc3\xa4nell\xc3\xa4 on hyv\xc3\xa4 pelivaisto ja h\xc3\xa4n on hyv\xc3\xa4 hy\xc3\xb6kk\xc3\xa4yspelin rakentaja. Hemsk\xc3\xbd ei kuitenkaan lauo tarpeeksi usein ja j\xc3\xa4tt\xc3\xa4\xc3\xa4 hyv\xc3\xa4tkin maalintekopaikat k\xc3\xa4ytt\xc3\xa4m\xc3\xa4tt\xc3\xa4. H\xc3\xa4n on fyysisesti heikko, mik\xc3\xa4 vaikeuttaa pelaamista kaukalon kulmissa. Hemsk\xc3\xbdll\xc3\xa4 on lis\xc3\xa4ksi puutteita karvauspelaamisessa.'